ส่วนที่ 1

ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน)
จัดตั้งขึ้นโดยกลุ่มที่ปรึกษาคนไทยซึ่งเป็นผู้ทรงคุณวุฒิและมีประสบการณ์ด้านวิศวกรรมโทรคมนาคมและการจัดการ
โดยมุ่งเน้นธุรกิจด้านเทคโนโลยีสื่อสารโทรคมนาคม ในปี 2537 บริษัทฯ
ได้แปรสภาพเป็นบริษัทมหาชนและเป็นบริษัทจดทะเบียนในตลาดหลักทรัพย์แห่งประเทศไทย ซึ่ง ณ
วันที่ 31 ธันวาคม 2545 บริษัทฯ มีทุนจดทะเบียนทั้งสิ้นจำนวน 12,672,000,000 บาท
(หนึ่งหมื่นสองพันหกร้อยเจ็ดสิบสองล้านบาท) และมีทุนชำระแล้ว ณ 31 ธันวาคม 2545 จำนวน
4,745.51 ล้านบาท ปัจจุบันบริษัทฯ
ได้ขยายและพัฒนาสายงานธุรกิจสื่อสารโทรคมนาคมเพิ่มเติมในหลายๆ ด้าน
เพื่อให้สอดคล้องกับความก้าวหน้าของเทคโนโลยีและความต้องการของตลาดที่เปิดให้มีการแข่งขันกันอย่างเสรี
โดยการดำเนินธุรกิจของบริษัทฯ จะเป็นรูปแบบของการดำเนินงานในนามของบริษัทฯ เอง
และร่วมลงทุนผ่านบริษัทในเครือ ในฐานะ Holding Company
ซึ่งสามารถแบ่งสายธุรกิจตามที่ดำเนินการได้เป็น 4 ลักษณะ คือ

1. ธุรกิจด้านการให้บริการระบบโทรคมนาคมต่างๆ (Telecom Operators and Service
Providers) โดยบริษัทฯ ได้จัดตั้งให้บริษัทในเครือรับผิดชอบดำเนินการธุรกิจ มีรายได้สำหรับปี
2545 เท่ากับ 5,200.7 ล้านบาท หรือคิดเป็นร้อยละ 79.65 ของรายได้รวมของกลุ่มบริษัท
บริษัทในเครือที่ประกอบธุรกิจด้านนี้ประกอบด้วย บริษัท อคิวเมนท์ จำกัด บริษัท สมาร์ท ไฮเวย์
จำกัด บริษัท จัสมิน ซับมารีน เทเลคอมมิวนิเคชั่นส์ จำกัด บริษัท ไทย ลองดิสแทนส์
เทเลคอมมิวนิเคชั่นส์ จำกัด บริษัท คอมพิวเนท คอร์ปอเรชั่น จำกัด บริษัท ทีทีแอนด์ที จำกัด
(มหาชน) และบริษัท เอเซียส รีเยนแนล เซอร์วิส จำกัด

2. ธุรกิจด้านการออกแบบงานวิศวกรรม ติดตั้งอุปกรณ์โทรคมนาคม และระบบคอมพิวเตอร์
รวมทั้งการจัดจำหน่าย (System Integration and Distribution) มีรายได้สำหรับปี 2545
เท่ากับ 1,172.1 ล้านบาท หรือคิดเป็นร้อยละ 17.95 ของรายได้รวมของกลุ่มบริษัท บริษัทฯ
และบริษัทในเครือที่ประกอบธุรกิจด้านนี้ประกอบด้วย บริษัท จัสมิน อินเตอร์เนชั่นแนล จำกัด
(มหาชน) บริษัท จัสมิน เทเลคอม ซิสเต็มส์ จำกัด บริษัท สยามเทลเทค คอมพิวเตอร์ จำกัด
บริษัท ที.เจ.พี. เอ็นจิเนียริ่ง จำกัด และบริษัท จัสมิน สมาร์ทช็อป จำกัด

3. ธุรกิจบริการด้านอินเตอร์เนต (Internet Business) มีรายได้สำหรับปี 2545 เท่ากับ
140.6 ล้านบาท หรือคิดเป็นร้อยละ 2.15 ของรายได้รวมของกลุ่มบริษัท
บริษัทในเครือที่ประกอบธุรกิจด้านนี้ประกอบด้วย บริษัท จัสมิน อินเตอร์เนต จำกัด บริษัท จัสมิน
ไซเบอร์ เวอร์ค จำกัด และบริษัท ศูนย์บริการวิทยาการ อินเตอร์เนต จำกัด ⁽¹⁾

4. ธุรกิจอื่นๆ มีรายได้สำหรับปี 2545 เท่ากับ 15.7 ล้านบาท หรือคิดเป็นร้อยละ 0.24
ของรายได้รวมของกลุ่มบริษัท บริษัทในเครือที่ประกอบธุรกิจด้านนี้ประกอบด้วย บริษัท จัสมิน
อินเตอร์ เนชั่นแนล โอเวอร์ซีส์ จำกัด บริษัท พรีเมียม เรียลเอสเตท จำกัด⁽²⁾ และบริษัท
โมไบล์ คอมมิวนิเคชั่น เซอร์วิสเสส จำกัด

ในปี 2545 สภาพตลาดของธุรกิจโทรคมนาคมโดยรวมมีการแข่งขันสูงขึ้นกว่าปีที่ผ่านมา
เนื่องจากบริษัทโทรคมนาคมหลายบริษัทได้ปรับเปลี่ยนกลยุทธ์ด้วยการจับขั้วพันธมิตรเพื่อดำเนินการตลาดแข่งขันกับคู่แข่งรายอื่น
และจากการที่องค์การโทรศัพท์แห่งประเทศไทย ซึ่งเดิมเป็นหน่วยงาน
รัฐวิสาหกิจที่ดูแลสัมปทานกิจการโทรคมนาคมได้แปรรูปเป็นบริษัทมหาชน [(บริษัท ทศท คอร์ปอเรชั่น
จำกัด (มหาชน)] จึงเป็นเหตุให้บริษัทฯ
ต้องใช้ความพยายามในการทำการตลาดมากขึ้นเพื่อให้สามารถเพิ่มส่วนแบ่งการตลาดไปพร้อมกับที่จะต้องพยายามถือครองส่วนแบ่งการตลาดเดิมไว้ให้ได้

นอกจากนี้
จากสภาพการที่ผู้ให้บริการโทรศัพท์มือถือทั้งรายเก่าและรายใหม่ต่างแข่งขันกันทั้งในด้านราคาและการให้บริการ
ทำให้ผู้บริโภคเลือกใช้บริการโทรศัพท์มือถือมากขึ้นและกลุ่มเป้าหมายลดความต้องการในการใช้โทรศัพท์พื้นฐานลง
การทำงานของบริษัทฯ
และบริษัทในเครือซึ่งส่วนใหญ่จะเกี่ยวเนื่องกับการให้บริการโทรศัพท์พื้นฐานจึงต้องปรับเปลี่ยนกลยุทธ์ในการดำเนินธุรกิจให้เป็นไปในเชิงรุกมากขึ้น
เพื่อให้สามารถแข่งขันกับบริษัทอื่นๆ ได้ โดยในปี 2545
บริษัทได้ดำเนินนโยบายต่อเนื่องในการเพิ่มรายได้ของกลุ่มบริษัทด้วยการขยายการลงทุนในธุรกิจที่เกี่ยวเนื่องอื่นๆ
ซึ่งมีแนวโน้มการเจริญเติบโตสูง เป็นที่นิยมของผู้ใช้บริการหรือผู้บริโภค อาทิ
บริการรับส่งข้อมูลความเร็วสูง บริการทางด้านอินเตอร์เนต บริการพัฒนาซอฟต์แวร์ด้านต่างๆ และ
Outsourcing เป็นต้น

เมื่อวันที่ 9 สิงหาคม 2545 บริษัทฯ และบริษัท JIOC ซึ่งเป็นบริษัทย่อยของบริษัทฯ
ได้ยื่นคำร้องขอฟื้นฟูกิจการต่อศาลล้มละลายกลาง
เนื่องจากที่ผ่านมากระแสเงินสดของบริษัททั้งสองไม่สอดคล้องกับตารางการชำระหนี้
ซึ่งอยู่ในรูปของเงินตราต่างประเทศเป็นส่วนใหญ่
จึงมีความจำเป็นต้องปรับปรุงโครงสร้างหนี้ให้สอดคล้องกับโครงสร้างรายได้ของบริษัทฯ ทั้งนี้
เนื่องจากบริษัทฯ และบริษัท JIOC
ยังมีศักยภาพที่ดีในการสร้างรายได้จากโครงการที่ดำเนินการอยู่ในปัจจุบัน และเมื่อวันที่ 17
กันยายน 2545 ศาลได้มีคำสั่งให้ฟื้นฟูกิจการพร้อมทั้งแต่งตั้งให้บริษัท แจ้งวัฒนะ แพลนเนอร์ จำกัด
เป็นผู้ทำแผนฟื้นฟูกิจการของบริษัทฯ และบริษัท ปากเกร็ด แพลนเนอร์ จำกัด เป็นผู้ทำแผนฟื้นฟู
กิจการของบริษัท JIOC โดยมีกรรมการของบริษัทฯ คือ นายสมบุญ พัชรโสภาคย์
ร่วมเป็นกรรมการของบริษัท แจ้งวัฒนะ แพลนเนอร์ จำกัด และนายธีรศักดิ์ จีรอัศวพงศ์
ร่วมเป็นกรรมการของบริษัท ปากเกร็ด แพลนเนอร์ จำกัด ต่อมาเมื่อวันที่ 27 มกราคม 2546
บริษัท แจ้งวัฒนะ แพลนเนอร์ จำกัด ได้ยื่นแผนฟื้นฟูกิจการต่อเจ้าพนักงานพิทักษ์ทรัพย์ และเมื่อวันที่
6 มีนาคม 2546 มีการนัดประชุม เจ้าหนี้ ซึ่งที่ประชุมเจ้าหนี้ได้มีมติพิเศษตามมาตรา 90/46 แห่ง
พระราชบัญญัติล้มละลาย พ.ศ. 2483 ยอมรับแผนฟื้นฟูกิจการดังกล่าว
โดยมีมติเห็นชอบด้วยคะแนนเสียงข้างมากคิดเป็นร้อยละ 59.76
ซึ่งศาลล้มละลายกลางจะได้กำหนดวันนัดพิจารณาแผนฟื้นฟูกิจการดังกล่าวต่อไป

ณ ปัจจุบัน ถึงแม้จะได้มีการจัดตั้งไอซีทีขึ้นมาดูแลด้านกิจการโทรคมนาคมโดยเฉพาะแล้ว
แต่การดำเนินการแปรสัญญาสัมปทานของรัฐก็ยังไม่คืบหน้าเท่าที่ควร
ทำให้ภาครัฐไม่สามารถสรุปกรอบการแปรสัญญาที่ชัดเจนได้ นอกจากนี้
การที่ศาลปกครองสูงสุดได้มีคำพิพากษายืนตามศาลชั้นต้นให้เพิกถอน กทช. ทั้ง 14 คน เมื่อวันที่ 10
มกราคม 2546 โดยคาดว่าจะใช้เวลาอีกประมาณ 4 เดือนเพื่อดำเนินการสรรหา กทช. ชุดใหม่นั้น
ทำให้สุญญากาศในภาคธุรกิจโทรคมนาคมยังคงดำเนินต่อไปอย่างหลีกเลี่ยงไม่ได้
ผู้ประกอบการจึงไม่สามารถกำหนดทิศทางการดำเนินธุรกิจได้อย่างมีประสิทธิภาพ
เนื่องจากต้องรอดูท่าทีและนโยบายในการแก้ปัญหาของรัฐบาลอย่างใกล้ชิด

อย่างไรก็ตาม เมื่อวันที่ 21 มกราคม 2546
คณะรัฐมนตรีได้มีมติอนุมัติให้ดำเนินการออกพระราชกำหนดแก้ไขเพิ่มเติมพระราชบัญญัติพิกัดอัตราภาษีสรรพสามิต
พ.ศ. 2527 โดยได้อนุมัติให้รัฐจัดเก็บภาษีกิจการโทรคมนาคมในอัตราไม่เกิน 50%
ซึ่งเป็นการเปลี่ยนรูปแบบการจ่ายส่วนแบ่งรายได้ที่แต่เดิมเอกชนต้องจ่ายให้แก่รัฐวิสาหกิจคู่สัญญามาเป็นการจ่ายในระบบภาษีสรรพสามิต
การแก้ไขกฎหมายครั้งนี้จึงจะมีส่วนช่วยให้การเก็บภาษีบริการต่างๆ
ชัดเจนและเป็นมาตรฐานเดียวกัน
อันจะเป็นผลให้เอกชนมีขีดความสามารถและความคล่องตัวในการแข่งขันมากขึ้น
รวมทั้งยังเป็นไปตามข้อตกลงกับ WTO ที่ต้องการให้มีการเปิดเสรีกิจการด้านโทรคมนาคมทุกๆ ด้าน
ในปี พ.ศ. 2549 ด้วย

หมายเหตุ : (1) ไม่ได้รวมส่วนแบ่งกำไรขาดทุนในปี 2545
เนื่องจากไม่ได้รับงบการเงินของบริษัท

(2) เป็นบริษัทร่วมของบริษัท ซึ่งมิได้นำรายได้ในปี 2545 มารวมคำนวณ